লেডিস স্পেশালে এবার উঠতে পারবেন পুরুষরাও, কামরা ভাগ করে দিল রেল

কলকাতা: অফিস টাইমে লেডিস স্পেশাল ট্রেনে (Ladies Special Train) পুরুষদের জন্য কামড়া ভাগ করে দিল পূর্ব রেলের শিয়ালদহ শাখা। বর্তমানে শিয়ালদহ শাখায় মোট ১২টি মাতৃভূমি লোকাল চলে। যার মধ্যে দুটি শিয়ালদহ মেইন শাখায় (কৃষ্ণনগর ও রাণাঘাট), শিয়ালদহ নর্থ শাখায় (বনগাঁ ও বারাসত), এবং বাকি দুটি শিয়ালদহ সাউথ শাখায় (ক্যানিং ও বারুইপুর) চলাচল করে। রেল সূত্রে দাবি, বর্তমানে প্রতিটি মাতৃভূমি লোকালই ন’কোচ থেকে ১২ কোচের করে দেওয়া হয়েছে যাত্রীদের সুবিধার জন্য।

সাম্প্রতিক পরিসংখ্যান বলছে, ছ’জোড়া মাতৃভূমি লোকালের ৭৫% আসন ভর্তি থাকে। বাকি ২৫% আসনে তেমন ভিড় হয় না। এই অতিরিক্ত আসনগুলি যথাযথভাবে ব্যবহার করতে হবে। অফিস টাইমে সাধারণ যাত্রীদের সুবিধার্থে শিয়ালদহ শাখার তরফে এই সিদ্ধান্ত নেওয়া হয়েছে। মাতৃভূমি লোকালের ১২ কোচের মধ্যে শিয়ালদহের দিক থেকে চার, পাঁচ ও ছয় নম্বর কোচ ব্যবহার করতে পারবেন পুরুষ যাত্রীরাও। বাকি পুরো ট্রেনের কোচগুলি মহিলাদের জন্য। এই সিদ্ধান্ত কার্যকর করার জন্য রেল কর্তৃপক্ষ একটি বিজ্ঞপ্তি জারি করেছে।

আরও পড়ুন: স্থগিত হয়ে গেল শেখ শাহজাহানের জামিনের শুনানি

উল্লেখ্য, সম্প্রতি শিয়ালদহ শাখার তরফে সব ট্রেনে বাড়ানো হয়েছে মহিলা কোচের সংখ্যা। যাতে ব্যস্ত সময়ে মহিলাদের ভিড় সামলানো যায়। মহিলা যাত্রীদের জন্য ধারণ ক্ষমতা বাড়ানোর পাশপাশি, মাতৃভূমি লোকালে তুলনামূলক কম ভিড় থাকার বিষয়টিকে বিবেচনায় রেখেই এই নতুন সিদ্ধান্ত নেওয়া হয়েছে বলে জানিয়েছে রেল।

শিয়ালদহ ডিভিশনের সিনিয়ির জনসংযোগ আধিকারিক একলব্য চক্রবর্তী এর আগে সংবাদমাধ্যমকে জানিয়েছিলেন, ‘লোকাল ট্রেনে ইতিমধ্যেই মহিলা কামরার সংখ্যা বাড়ানো হয়েছে। এর পাশাপাশি পুরুষ যাত্রীরাও যাতে স্বচ্ছন্দে যাতায়াত করতে পারেন সেকথা মাথায় রেখেই মাতৃভূমি লোকাল ট্রেনের কয়েকটি কোচ সাধারণ কোচ-এ পরিবর্তন করা হবে। যেখানে পুরুষ ও মহিলা সকলেই চড়তে পারবেন’।